Henrik Sass Larsen (S), 2001-03-28:
Forslaget her drejer sig om at genindføre muligheden for at etablere skattebegunstiget boligopsparing.
Formålet er at reetablere ordningen, hvor der så ifølge forslagsstillerne skulle ske det, at det kunne være med til at øge byggeriet af boliger til gavn for navnlig unge familier.
I Socialdemokratiet er vi meget opmærksomme på, at der er en række udfordringer på boligområdet, som vi skal have gjort noget ved, herunder ikke mindst boligudbudet og børnefamiliernes vilkår, når de søger efter en ny bolig.
Regeringen har, som ministeren også påpegede, allerede taget en række initiativer på området.
Her kan f.eks. nævnes den lempelse af beskatningen af pensionskassernes afkast på boliginvesteringer, bedre låneadgang til kommunerne til bygning af almene boliger, og som ministeren har redegjort for, fortsætter dialogen med bl.a. pensionskasserne om yderligere byggeri.
Alt sammen med henblik på at få bygget flere boliger.
Venstres og De Konservatives forslag lægger op til, at der skal ske en skattebegunstigelse af opsparing på op til 200.000 kr. med en maksimal indbetaling på 30.000 kr. om året.
Der nævnes direkte i forslaget, at det navnlig vil kunne komme unge familier til gode.
Men er det nu også det mest sandsynlige udfald af sådan en ordning?
Er det ikke mere sandsynligt, at det snarere bliver gruppen af relativt velstillede borgere, som får fordel af denne ordning; borgere, som har råd til at hive penge ud af budgettet hver måned og sætte dem ind på en boligopsparing?
Langt de fleste unge børnefamilier vil næppe være i stand til at finde de 2.500 kr. om måneden i år efter år, som skal indbetales, hvis man skal udnytte rammen.
Faren ved dette forslag er, at de, man i virkeligheden vil kunne komme til at give en skattefordel her, kan være gruppen af f.eks. velstillede familier, der er kommet lidt op i årene og for længst har placeret sig i egen bolig, og hvor børnene står og skal flytte hjemmefra.
De senere år har vi jo set et ganske klart mønster -
ikke mindst i Københavnsområdet - hvor mor og far køber en ejerlejlighed, som de derefter med skattefordel lejer ud til børnene.
Disse forældrekøb har medvirket til de voldsomme prisstigninger på ejerlejligheder og har dermed været med til at gøre det svært for unge at få råd til en ordentlig bolig.
Eller man kan risikere, at forslaget er med til, at de unge familier, man hjælper i denne forbindelse, er familier, som udmærket godt kan klare sig selv og allerede gør det på det nuværende boligmarked.
Det er jo det spørgsmål, som vi er allermest optaget af, og vi ser sådan på det, at de penge, som her vil blive brugt, kan udnyttes meget bedre andetsteds til netop at sikre flere boliger.
I Socialdemokratiet synes vi, vi skal angribe boligproblematikken med målrettede tiltag, som resulterer i mere boligbyggeri, hvad enten det er privat, alment eller på andelsbasis.
Forslaget fra Venstre og De Konservative vil efter vores opfattelse ikke bidrage effektivt til løsning af boligbyggeriet og vil betyde, at tilskuddet til dem, som har råd til at spare op, vil være på bekostning af andre og højst sandsynligt medvirke til at flytte uhensigtsmæssigt rundt på ikke mindst den private samfundsmæssige opsparingsprofil.
Socialdemokratiet kan derfor ikke støtte forslaget.